Uma Thurman

Uma Karuna Thurman američka je glumica. Među njenim slavnijim filmovima jesu Pakleni šund, Kill Bill 1 i Kill Bill 2 (sva tri je režirao Quentin Tarantino).

Rane godine
Thurman rođena je kao dijete Roberta Thurmana, profesora indijsko-tibetanskih studija, i Nene von Schlebrügge, švedske manekenke. Ima troje starije braće; Gandena, Dechena i Mipama, te jednu polusestru, Tayu. Zajedno su proveli jedan dio djetinjstva u Indiji. Kao djevojka je bila povučena i čudna, a druga djeca su je zadirkivala. Napustila je srednju školu kako bi se bavila glumom te se preselila u New York.

Karijera
Filmski debi imala je 1988. u čak 4 filma, među kojima je najpoznatiji Opasne veze, u kojem je nastupila u jednoj sceni u toplesu, zbog čega je imala problema s ogromnom pažnjom medija. Kasnije je uslijedila romantična krimi-drama Jedna žena, dva muškarca, u kojoj je njen partner bio Robert De Niro. No, najveći uspjeh uslijedio je 1994. s kultnom krimi-dramom Pakleni šund, za koju je nominirana za Zlatni globus i Oscara. Zanimljivo, Tarantino u početku nije htio nju u tom filmu nego Michelle Pfeiffer. Nakon SF-a Gattaca nanizala je par neuspješnih filmova koje je kritika dočekala na nož, kao što su Batman i Robin te Tajni agenti. Nakon što je postala majka, uzela je nekoliko godina pauze od filma. Za TV-dramu Histerično sljepilo osvojila je Zlatni globus, a Tarantinov dvodijelni film Kill Bill s njom je postao izuzetno slavan.

Lični život
Udavala se dva puta; prvi suprug bio joj je Gary Oldman (1990-1992), a drugi Ethan Hawke (1998-2004), s kojim je dobila kćerku (Maya Ray) i sina (Levon Green). Od obojice se razvela. Pobornica je legalizacije pobačaja, kontrole oružja te finansira organizaciju koja pomaže siromašnima. Po religiji je budistica.

Izabrana filmografija

1988 - Opasne veze 
1988 - Pustolovine barona Münchhausena
1990 - Henry i June 
1991 - Robin Hood
1992 - U posljednjoj fazi
1992 - Jennifer 8
1993 - Jedna žena, dva muškarca 
1994 - Pakleni šund (nominacija za Oscara i Zlatni globus)
1995 - Lijepe djevojke
1996 - Istina o mačkama i psima
1997 - Gattaca
1997 - Batman i Robin
1999 - Tajni agenti
1999 - Biti najbolji
2002 - Histerično sljepilo (osvojen Zlatni globus) 
2003 - Kill Bill 1 (nominacija za Zlatni globus)
2004 - Kill Bill 2 (nominacija za Zlatni globus)
2005 - Nausikaja iz vjetrovite doline (glas u novoj verziji) 
2005 - Mlađe je slađe
2006 - Producenti
2008 - Slučajni muž (The Accidental Husband)

Nagrade i nominacije
Osvojena nagrada Saturn u kategoriji najbolje glumice (na filmu) za Kill Bill 1.

Vanjski linkovi

Notable names.com
Filmski.net
Stranica fanova

Kategorija:Rođeni 1970.
Kategorija:Živi ljudi
Kategorija:Biografije, Boston
Kategorija:Amerikanci porijeklom iz Švedske
Kategorija:Amerikanci porijeklom iz Njemačke
Kategorija:Američke glumice